Frank Aaen (EL), 2007-04-12:
Tak til udenrigsministeren for besvarelsen, og tak for, at man i virkeligheden kom med ganske mange pæne ord om, hvad man gerne ville.
Vi er sådan set enige om, at det her skal være bedre, end det er i dag.
Når der så sluttes af med at blive sagt, at der ikke er grund til at have den bekymring, som Enhedslisten alligevel har, fordi der ikke er noget, der tyder på, at der kommer den der bevægelse mod bunden, kan vi så ikke bare vedtage noget?
Kan vi så ikke bare vedtage, at vi siger, at når varer, der ikke overholder ILO's konventioner i produktionen, kommer til Danmark, så siger vi: Jamen dem vil vi ikke tillade import af?
Ikke for at undgå import, men for at undgå import, hvor mennesker i den anden ende er blevet mishandlet, måske udsat for slavearbejde eller på anden måde dårligt behandlet.
Hvis ikke der er noget problem, så kan vi jo bare vedtage, at vi gør noget, så kan vi vedtage, at vi gør noget i EU, vi kan vedtage, at vi gør noget i WTO, eller vi kan måske sige, at vi i Danmark vedtager, at vi ikke vil acceptere den form for produktion.
Vi vil ikke som forbrugere acceptere, at når vi går ned i en butik og køber peberfrugter, der er billige, så skal vi bagefter læse i avisen, at de, der har lavet peberfrugter, puttet dem i pakker og sørget for, at vi kunne få dem, har haft ualmindeligt nedværdigende arbejdsforhold.
Når vi har været på hospitalet og er blevet opereret, så vil vi ikke, når vi kommer hjem, acceptere, at de instrumenter, vi er blevet opereret med, er blevet produceret af børnearbejdere, hvor de har stået og arbejdet med gift ude i Pakistan.
Vi vil ikke under nogen omstændigheder være med til at understøtte, at en virksomhed i Danmark bliver lukket, fordi den er blevet udkonkurreret af ansatte i en anden del af verden, hvor man overhovedet ikke har taget hensyn til miljøet.
Vi går ikke ind for at stoppe samhandel –
det sagde ministeren også –
og vi går ikke ind for, at man skal stoppe med at være globale, men vi siger bare, at der må være nogle spilleregler på det globale område, hvor vilkårene er i orden, og hvor vi kan være sikre på, at de er i orden.
Det er bl.a. af hensyn til slavearbejderne i Vestafrika, som laver kakao til Toms Chokolade, hvor vi ved, der er udbredt slavearbejde og børnearbejde, vi er nødt til at stoppe den form for produktion.
Vi skal give vores bidrag til at stoppe den produktion ved at sige, at vi så ikke importerer det til Danmark.
Vi gør det af hensyn til de ansatte i Danmark, som bliver udkonkurreret, hvis ikke de selv accepterer at få tilsvarende elendige vilkår, hvor lønnen bliver presset voldsomt ned, og vi gør det som forbrugere, der ikke vil udsættes for, når vi kommer hjem med et håndklæde eller med en T-shirt, som vi er glade for, og som vi lige har betalt 100 kr. for og får at vide, at den, der har lavet T-shirten, har fået 12 øre i arbejdsløn for at lave den T-shirt.
Det er på alle niveauer, vi har brug for at lave nogle regler, for desværre er det jo sådan i dag, at når vi vil begrænse handelen, fordi noget er sundhedsfarligt, og vi ikke kan lide det, f.eks. fordi det er kræftfremkaldende, får vi ikke lov til at gøre det.
Nogle gange kan vi måske få en domstolsafgørelse, som siger, at vi gerne må stoppe en produktion, som er kræftfremkaldende, og at vi gerne må have lov til at forbyde import af den.
Sådan er det nogle steder på det miljømæssige område – desværre ikke alle steder – men når det gælder arbejdsvilkår, er vi stort set helt frataget mulighederne for at kunne reagere.
Derfor spørger vi: Er det ikke nødvendigt, at vi gør noget mere?
Skal Danmark overhovedet nogen sinde acceptere en handelsaftale med et andet land, f.eks. med Kina, hvor vi accepterer, at Kina bryder arbejdstagerrettigheder, f.eks. retten til frie fagforeninger?
Er vi ikke nødt til at sige: Jamen vi vil ikke forhandle frihandelsaftaler med et land, som ikke godkender de mest elementære arbejdstagerrettigheder?
Det er den slags ting, vi gerne vil have at regeringen forholder sig til.
De pæne ord kan man jo læse på alle de store virksomheders hjemmesider.
På alle hjemmesider skriver de alle de pæne ord, men når vi kommer ned i butikken, ser det anderledes ud, og derfor: Skal vi ikke gå fra de pæne ord til handling og sige, at der simpelt hen skal være sanktioner, hvis det er sådan, at landene ikke overholder elementære arbejdstagerrettigheder?